Tove Videbæk (KD), 2004-03-09:
Desværre er det her forslag endnu mere nødvendigt nu end sidste gang, det blev fremsat.
Vi hører jo om tilbud, der bliver skåret væk, og om fødselsforberedelse, som man egentlig allerhelst ville have brugerbetalt i nogle amter.
Andre steder bliver fødselsforberedelse skåret væk ved udgangen af det her år.
Det er ubegribeligt, når man netop ved og har konstateret, hvor vigtigt det er for en fødende kvinde at være tryg og have tillid til, at alt er i de bedste hænder.
Jordemødrene gør det også, og de gravide kvinder og forældrene i det hele taget udtaler, hvad de mener er det bedste.
Men i nogle amter går man lige direkte i den modsatte retning.
Som kvinder, der selv har født, ved vi, at tryghed og sikkerhed i forbindelse med en fødsel er noget af det allervigtigste, for at fødslerne skal være en god oplevelse og resultere i et sundt barn og en rask mor.
I Sundhedsstyrelsens vejledning vedrørende fødsler og svangreomsorg påpeges det også, at tilliden til personalets kvalifikationer og muligheder som fødselshjælpere, den fødendes kontakt med personalet, at hun kender og er tryg ved jordemoderen, og at denne er kontinuerligt til stede ved fødslen, er helt afgørende for den fødendes oplevelse af tryghed i relation til fødslen.
Formanden for Den Almindelige Danske Jordemoderforening, Lillian Bondo, sagde under en eksperthøring i Sundhedsudvalget, at fremtidens svangreomsorg bliver både dyrere og dårligere, hvis den udvikling, der nu tegner sig på området, får lov til at fortsætte.
Man lukker fødesteder, jordemoderkontakten under graviditeten skæres ned, og der indføres brugerbetaling på rygestopkurser, på trods af at det er konstateret, at hvert år er 150 tilfælde af foster- eller spædbarnsdød udelukkende forårsaget af rygning.
Til gengæld bliver der oprustet til at kunne screene alle gravide på de store sygehuse.
Det vil sige, at man flytter penge fra den bløde forebyggelse - forberedelse til fødslen, sygdomsforebyggelse, trygheds- og tillidskabende foranstaltninger, sikkerheden i forbindelse med fødsler - over til den hårde og kolde teknologi.
Man vil screene alle gravide kvinder, både syge og raske, og det mener vi er en forfejlet udvikling, hvis det altså er kvindernes sikkerhed og tryghed og børnenes sundhed, der tænkes på.
I et notat fra efteråret 2002 udtaler Sundhedsstyrelsen som en kommentar til, hvordan retningslinjerne fra 1998 er blevet implementeret, at det især er jordemødrenes opgaver, når det gælder sundhedsfremme og forebyggelse, det kniber med.
Da en del uheldige fødselsforløb og problemer hos børnene har sammenhæng med livsstil, er jordemødrenes sundhedsfremmende indsats netop et område, hvor Sundhedsstyrelsen, finder at indsatsen kan intensiveres.
Andetsteds i notatet står der, at der kan være grund til at understrege betydningen af kvindernes kendskab til jordemoderen og jordemoderens kontinuerlige tilstedeværelse under fødselsforløbet, for at fødslen kan få et godt forløb med mindst muligt behov for indgreb og invasiv smertelindring.
Hvis jordemodertilbuddet til fødende med et normalt fødselsforløb er utilstrækkeligt og dette forhold er medvirkende til et øget antal indgreb som f.eks. kejsersnit, er det i modstrid med princippet om, at sundhedsydelser skal tilbydes på det fagligt forsvarlige og hensigtsmæssige niveau, som rent organisatorisk er mindst specialiseret.
Kristendemokraterne mener, at Sundhedsstyrelsens vejledning fra 1998 vedrørende svangreomsorg og fødsler bør implementeres i det virkelige liv i langt højere grad, end det har været tilfældet indtil nu, til gavn for både de fødende og de børn, der kommer til verden. Pengene skal i langt højere grad gå til forebyggelse og nødvendige behandlinger og ikke til sygeliggørelse af alle. Derfor kan vi også fra Kristendemokraternes side være helt enige med Enhedslisten om dette forslag, og derfor kan vi simpelt hen ikke andet end støtte det.